REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/317-15

23. novembar 2015. godine

B e o g r a d

**Z A P I S N I K**

**SA 34. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 15. JULA 2015. GODINE**

 Sednica je počela u 13 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Dubravka Filipovski, Vladica Dimitrov, Ljibuška Lakatoš, Stefana Miladinović, Aida Ćorović, Vera Paunović, Biljana Hasanović Korać, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Zlata Đerić, Suzana Šarac, Slobodan Perić i Sulejman Ugljanin.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Inicijativa za organizovanje regionalne parlamentarne konferencije o pravima LGBT osoba;
2. Razno.

 Članovi Odbora su jednoglasno PRIHVATILI predloženi Dnevni red.

 **Predsednik Odbora** je pozvao prisutne da se pre prelaska na rad po utvrđenom Dnevnom redu, izjasne o zapisnicima sa 20-24. sednice Odbora.

 S obzirom da nije bilo primedbi na zapisnike, predsednik Odbora je stavio na glasanje zapisnike sa 20-24. sednice Odbora.

 Odbor je jednoglasno USVOJIO zapisnike sa 20-24. sednice Odbora.

 **PRVA TAČKA DNEVOG REDA**: Inicijativa za organizovanje regionalne parlamentarne konferencije o pravima LGBT osoba;

 Predsednik Odbora je upoznao prisutne sa inicijativom organizacije Labris koja planira da sredinom septembra u Domu Narodne skupštine organizuje međunarodnu Konferenciju posvećenu političkoj podršci i participaciji LGBT osoba na Zapadnom Balkanu. Na konferenciji bi učestvovale institucije država Zapadnog Balkana a bili bi pozvani i predstavnici institucija KiM. Sve troškove snosi organizator, uz pomoć donatora, tako da država Srbija nema nikakve troškove. Istakao je da smatra da je dobro da na ovaj način pokažemo da smo kao Odbor posvećeni i da radimo na svim temama i problemima. Stoga je želeo da na ovaj način informiše Odbor o ovom događaju u Narodnoj skupštini, kao i da Odbor pruži podršku Labrisu u organizovanju ovog događaja.

 **DRUGA TAČKA DNEVNOG REDA**: Razno.

 **Aida Ćorović** je upoznala prisutne sa inicijativom koju sprovodi zajedno sa narodnim poslanikom Dušanom Milisavljevićem. Oni su obišli nekoliko gradova i opština iz kojih nema predstavnika u Narodnoj skupštini. Bili su u Sjenici, Negotinu i Preševu. U vezi posete od pre nekoliko dana Preševu, posetili su Centar za azilante i novo porodilište, što je jako važno jer od druge polovine 80-ih godina taj kraj nije imao porodilište, nego su se žene porađale u Vranju. Sada su dobili jedan fantastičan centar sa odličnom opremom i posebno je podvučeno da je Vlada Srbije dala svoj doprinos da se to ubrza. Što se tiče izbegličkog kampa, rečeno im je od strane Crvenog krsta i predstavnika UNHCR-a da je za nepune dve nedelje Vlada Srbije dala maksimalan doprinos; vojska, žandarmerija, policija i zdravstveno osoblje Vojno-medicinske bolnice u Nišu su ovde prisutni 24 sata. Oni su uspeli da jednu potpuno nepristupačnu fabriku dovedu u kakvo-takvo stanje, tu ima veliki broj šatora, neke od prostorija su u samom fabričkom centru obezbeđene za decu, trudnice, malu decu i majke. U jednoj velikoj sali se vrši popis svih onih koji dolaze, uzimaju im se otisci prsta i fotografišu se. Vrlo je organizovano, a ono što su čuli na terenu jeste da je to najbolje organizovan azilantski centar u Evropi. U trenutku posete bilo je oko 800 azilanata i izbeglica, pošto nisu svi azilanti. Oni imaju mogućnost da prilikom registrovanja kažu da li će da ostanu kod nas ili da idu dalje u zemlje zapadne Evrope. Očekuju se novi talasi, hiljade ljudi koji dolaze uglavnom iz Sirije, ali i iz Iraka i Avganistana. Predlaže da Odbor poseti ovaj centar, jer bi to bila jako važna podrška tim ljudima, ali pre svega poruka vojsci, policiji i medicinskom osoblju jer rade zaista herojski posao.

 **Ljiljana Malušić** je ukazala na problem koji se odnosi na zid koji pravi Mađarska i predložila da Odbor reaguje kroz notu nezadovoljstva, protestnu notu ili na sličan način.

 **Predsednik Odbora** je podsetio da se se poslednjih 20-ak dana Srbija preko svojih institucija, pre svega od strane premijera, izjašnjavala o ovom problemu. Mi kao Odbor smo imali i razgovore u bugarskom Parlamentu sa Odborom za ljudska prava. On je kao predsednik Odbora pre toga obavio razgovor sa ministrom Nebojšom Stefanovićem i upozorio na probleme. Stoga Odbor mora da pre svega daje podršku institucijama Vlade da što je moguće više rade na ovom pitanju, u saradnji sa međunarodnom zajednicom i da dajemo podršku državnim organima da se izvrši još veći pritisak na mađarsku Vladu.

 Sednica je zaključena u 13.20 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović